**12-дәріс тақырыбы:**

 **Заманалы мақала жанрының энергетикасы**

 **Дәріс мақсаты:**

 ***Студенттерді мақала жанрының пішіндерімен таныстыру.***

 **Білім және ақпарат.** Осы күні осы екі ұғымды мидай былықтырып жүрміз. **Білім** дегеніміз – адамның танымдық қызметінің өмір сүру пішіні және адамның танымдық қызметінің нәтижесін жүйелеу. Бұл мәселеге кеңірек көз ашсақ, білім – ол субъектінің ұғымдар мен түсініктер түріндегі шынайы образы. Ал осының шағындау нұсқасына келер болсақ, білім – ол алға қойылған міндетті орындауға мүмкіндік берер тексерілген ақпарат, не болмаса көкейтесті сұрақтың жауабы. Мәселен, пәнді білу – пәнді жыға тану, онымен жұмыс істей білу, проблеманың басын аша білу, сонымен қатар білімді өз керегіңе жарату. Білім адамға өз қызметін тиімді ұйымдастыруға, тіршілік үдерісінде пайда болған әртүрлі проблемалардың түйінін тарқатуға септігін тигізеді. Білім табиғи және жасанды тілдердің образдары мен белгілері арқылы хатқа түседі.

 **Ақпарат –** бұл қоршаған дүние (нысан, үдеріс, оқиға, құбылыс) туралы мәлімет. Жүйелі білімді, сақталған, таратылған ақпаратты дұрыс, сауатты пайдалану арқылы ғана түбегейлі өзгерістер жасауға, іс-әрекетіңді шамалауға, белгілі бір мәселе бойынша шешім қабылдауға, әлеуметтік үдерістерді реттеуге, басқаруға болады. Басқаша айтқанда, білімнің, өркениет пен мәдениеттің басы біріккен жағдайда қоғам жедел ілгері басады.

 Мақала жазғанда журналист осы үшеуіне әманда арқа сүйеп отырады.

 Біз осы жанр тарихына, кешегі өткен ғалымдар мен зерттеушілер пікіріне, еңбектеріне неге әлсін-әлсін жүгіне береміз? Біріншіден, бұрнағы мен бүгінгінің арасында ғылыми-танымдық сабақтастық барын сезіну үшін. Екіншіден, даму, жетілу, өркендеу үдерісінің өзіндік мақамын, өзгеше қадамын аңғару үшін. Үшіншіден, мәдени-ақпараттық кеңістіктегі заманалы сонылықтарды салыстыра таразылау үшін.Төртіншіден, ұлттық журналистика жанрларын қажеттілік талабына орай модельдеу, жаңа пішіндер қарастыру үшін.

 Біздің ұстазымыз, баспасөз жанрларының асқан білгірі профессор Т.С. Амандосов «Совет журналистикасының теориясы мен практикасы» атты оқу құралында (Алматы: Мектеп, 1978): «Мақала қоғамдық-әлеуметтік құбылыстар мен оқиғаларды зерттеп талдаудың, жинақтаудың нәтижесінде жазылады. Сондықтан да мақаланың негізгі желісі – идея», -дейді (203 б.). Филология ғылымдарының докторы, профессор Т.С. Амандосов әрі қарай ойын былай сабақтайды: «Мақала шағын бір объектіні тексеріп-зерттеуде жеке фактілерді талдаудың негізінде емес, қоғамдық құбылыс пен оқиғаның бүгінгі заманның алға қойып отырған күрделі міндеттерінің негізінде жазылады, халық шаруашылығының күрделі бір саласын зерттеу нәтижесінде туады. Ал өмірдің жеке құбылыстары мен оқиғалары, жеке фактілері мақалада белгілі идеяны, тың ой-пікірді дәлелдеу үшін, оны анықтай түсу үшін келтіріледі» (203 б.). Осы еңбегінде ғалым мақаланы төмендегідей жіктейді: **насихатттық** мақала, **проблемалық** мақала, **публицистикалық** мақала, **бас** мақала. Бас мақаланың өзін **жалпы саясаттық**, **насихаттық, оперативтік** деп бөледі. Өткенде айтқанымдай, қазіргі баспасөз тәжірибесінде бұрынғы формадағы, бұрынғы мазмұндағы бас мақала жанры ұшыраспайды. Қазір директиваның, нұсқаудың заманы емес, демократия, сөз бостандығы, плюрализм, жариялылық дәуірі. Өзеркіндік кезеңі.

 Белорус зерттеушісі Б.В. Стрельцов «Основы публицистики. Жанры» (Минск: Университетское, 1990) еңбегінде мақаланы үшке бөліп қарастырады: **бас** мақала, **насихаттық** мақала, **проблемалық** мақала.

 Айтқандай, мақала терминінің өзі «мақал» сөзіне сөз жасаушы «а» жұрнағының жалғануы арқылы дүниеге келген. Бұл ойды мен өзімнің докторлық диссертациямда жан-жақты тиянақтағанмын. А.А. Тертычный статья терминін (латынның articulus – буын, мүше, бүтіннің бір бөлшегі деген мағына беретін) артикль ұғымынан таратады. Бұл онша көңілге қонбайды. Меніңше, ол «стать» (сымбат, бітім, бәден) зат есіміне сөз жасаушы «я» жұрнағының қосылуы арқылы жасалған. Яғни өзім жазған келісті, әдемі дүние деген мағынаны білдіреді.

 Ең алдымен ***мақала*** терминінің шығу тегіне тоқталып өтейік. Профессор К. Қамзиннің әліптеуінше, мақала ***мақал*** сөзіне зат есім жасаушы ***а*** жұрнағының қосылуы нәтижесінде дүниеге келген **[Қамзин К. Қазақ көсемсөзі жанрларының кемелдену үдерісі. – Алматы: Экономика, 2009. 34-35 бб.].**

 Талдамалы журналистикадағы басты жанр – мақала. Ол – сараптамалық сипаты бар күрделі де жарасымды көсемсөз пішіні. Аталмыш жанрдың мәтіні тек газет, журнал формаитына жарасады. Мақала – журналистика жанрларының ішіндегі ең қиыны да сапалысы. Бұл жанрға тән қасиеттер: ***өмір шындығын көсіле қамту, терең қорытынды жасау және белгілі бір дәрежеде болашақты, перспективаны болжай білу, яғни көрегендік таныту, паймдарының орнықтылығы және өзіндік ерекшелігінің айқындығы.***

 Мақала негізгі, күрделі бір мәселе айналасында сөз қозғай отырып, ойды кең арнамен дамытады, көлденең тақырыпқа мойын бұра бермейді. Осы жерде мен айтар едім, ұсақ‑түйек тақырыпқа. Оның үстіне мақала бір ауқымды мәселені жеріне жеткізе, дәйекті, табанды қарастырумен бірге, тақырыптың бүге‑шігесіне үңілуді, мәселенің әртүрлі қырларын зерттеуді жоққа шығармайды. Өйткені тақырыптың түрлі‑түрлі детальдарынсыз ойыңызды дәйекті түрде, бірте-бірте (последовательно) ілгері дамыта алмайсыз. Ойды дәлелдеу үшін сіз фактіге сүйенесіз, фактіге иек артасыз.

 Профессор Т.С. Амандосов мақала идеядан басталады дейді. Әрине, бұл байламға да қосылуға болады. Ал түп негізіне, байыбына барар болсақ, мақала да, басқа жанрлар сияқты, барлығы импульстен, фактіден өріс алады. Өйткені ой, ал одан кейін туындайтын автордың негізделген (аргументацияланған) пайым жүйесі ғайыптан пайда болмайды. Құбылысты, оқиғаны ой елегінен өткізу нақты фактілік дабыстан (сигналдан) кейін басталады. Осы жерде басын аша кететін бір жай бар. Әлгінде айтқан дабыс (сигнал) автордың, журналистің көзқарасына сай келуі де мұмкін, сай келмеуі де ықтимал. Міне, соған байланысты нысанға (объектіге) баға беріледі, журналистің ойына қозғау салынады, ой қаузалады. «Бұл факт типті ме әлде типті емес пе, бұл құбылыс ұлт, қоғам, индивид үшін пайдалы ма, зиянды ма, оның басқа құбылыстармен қандай себеп‑салдарлық байланысы бар?» ‑ деген сияқты сауалдарға жауап ізделе бастайды. Осы ретте, қарап отырсаңыз, талай‑талай сауал көлденеңдеп алдыдан шығады. Соның бәріне журналист тақырыпты терең зерттей отырып, жауап іздеуі керек. Ең алдымен өзінің көзі жетуі үшін, содан кейін оқырманға жеткізу, оқырманның көзін жеткізу үшін. Мақала жазу барысында журналист, зерттеп отырған нақты мәселеге байланысты, қоғам жинақтаған білімді пайдаланады, өз білімін жетілдіре түседі. Ғылым бұл арада журналиске барлық сала бойынша теориялық таяныш, негіз болады. Ол, мейлі, саяси, ол, мейлі, экономикалық тақырып болсын. Ғылым журналистке жалпы қорытындыны мен ұсынысты. жинақтауды дұрыс жасауға септігін тигізеді. Басқаша айтқанда, журналисте мықты ***теориялық білім*** болу керек.

 Валентин Васильевич Ворошилов өзінің «Журналистика» атты оқулығында заманалы мақала жанрының негізгі екі түрі бар дейді: ғылыми-танымдыж және проблемалық (мәселе қоюшы). Автордың айтуынша, мақала дегеніміз – ***баяндау шекарасы аумағының ұлғаюы***, фактілердің әртүрлі дереккөздерінен – өз бақылауынан, кездесулерден, БАҚ жарияланымдарынан, редакцияға жолданған хаттардан және т.б. алынуы. ***Мақала мәтінінің құрылымы*** – ол ережелер, пайымдаулар мен ой қорыту кешені, басқаша айтқанда, жеке-жеке фактілер арасындағы себеп-салдарлық байланысты анықтауға негізделген дәлелдер жүйесі. Мақала мақамына орнықты ғылыми лексика лайық, замансөзші әдетте образ-ұғым, образ-тезисті пайдаланады. Логикалық-ұғымдық, категориялық аппаратқа жүгінеді, оның тұжырымдары айқын болады.

 Мақалада фактілер сипатмысал (иллюстрация) ролін атқарады, оларды ауыстырып отыруға болады, бірақ проблема мен құбылыс өз болмыс-б3т3м3н сақтап қалады. Яғни мысалдар адресін өзгерте салу оп-оңай.

 Демек, мақала – аса маңызды талдамалы жанр, ол әлеуметтік өмір проблемаларын жан-жақты, терең және ғылыми айшықтайды (трактовкалайды), оларды түйсінеді және теориялық жағынан жинақтайды. Ауқымды қорытынды жасар алдында қарастырылған фактілік мәліметтер мен жай-жапсарларға тұтастай сипаттама беріледі.

 Осыдан қандай қорытынды шығаруға болады? Теориялық бағыттағы мақалалар арнаулы ғылыми, ғылыми-көпшілік басылымдарда жарық көреді, реті келгенде, жалпысаясаттық журналдарда да жарияланады.

Расына көшсек, мақала жанрының теориялық негізі кеңестік кезеңде қаланды. Мәселен, «Жанры советской газеты» оқу құралында бұл жанрға өмір шындығын ауқымды қамту, қорытындысы мен жинақтау тереңдігі, көрегендік, тиянақтылық пен пайымдау ерекшелігі тән делінеді. Сіздердің назарларыңызды көріпкелдік пен ерекшелікке аударғым келеді. Қарап отырсақ, кеңестік дәуірдің өзінде жағдайды үлгілеуге (модельдеуге), көсемсөздің футурологиялық сипатына, мәтін ерекшелігіне баса назар аударған екен. Бір сөзбен айтқанда, журналист шеберлігіне.

 Жағдайды байыптау, түйсіну нақты фактілік дабыстан-сигналдан, сана импульсынан бастау алады. ***Ол дабыс автор көзқарасына сай келуі де, сай келмеуі де мүмкін.*** Осыған орай нысанға-объектіге баға беріледі, журналист санасы қозғалысқа түседі: осынау факті типтік пе, типтік емес пе; бұл құбылыс қоғамға, әлеуметтік топқа қаншалықты пайдалы, қаншалықты кесірлі; оның басқа құбылыстармен себеп байланысы бар ма? ***Зерттеу және тақырыпты қоздату барысында***  тәжірибелі қаламгер ең алдымен өзін қызықтырар, одан кейін оқырман назарын аудартар талай сауалдарға жауап іздеуі керек.

Көңілге қозғау салған, толысып-піскен автор ойы мақаланың тақырыбына айналады. Одан орнықты материал шығару үшін ойды жүйелеу және дәлелдемелеу қажет.

 Ойға алған тақырыпты қозғау, сындарлы мақаланы жазу кезінде журналист оқу орнында, әлеуметтік кеңістікте жинақталған білім қорын пайдаланады. Әрине, ол зерттеліп отырған мәселеге, тақырыпқа қатысты теориялық қобдиын ұдайы толықтырып отырады. Ғылым журналистке саяси, әлеуметтік, экономикалық, мәдени өмір саласының барлығы бойынша теориялық іргетас бола алады. Ол дұрыс тұжырымдай білуге, ұсыныс айтуға, жинақтау жасауға септігін тигізеді. Бірақ жалаң теориялық білім журналистің көңілін көншітпейтіні белгілі. Бұған қоса тіршіліктің әр саласындағы типтік құбылыстар мен жағдайларға қатысты қоғамның және журналистің өз тәжірибе өресі қажет. Бұл арада қаламгерге әртүрлі анықтамалықтар, басқа да арнаулы әдебиеттер, Интернет көмек қолын созады. Осыған қоса фактілік материалдар жиынтығына және өз көз көргеніне сүйене отырып, автор жаңа дәлелдеме-аргументке иек арта алады. Міне, сол себептен де журналист мақала жазу барысында мәселені жан-жақты қарастырады, олардың әртүрлі байланыс жолын індетеді, фактілік материалды мейлінше мол жинайды. Алайда осы материалдың барлығы мәтінге бейнелеу әдісі ретінде тікелей енгізілмейді. Фактілердің жалпы қосындысы арқылы автордың негізгі ойы тиянақталады, автор пайымы мен көзқарасының оңдығын дәлелдейтін аргументтер тұжырымдалады.

#  Автордың жарқ ете түскен, пісіп‑жетілген ойы мақаланың тақырыбына азық болады. Оны дәлелдеу, айқындау үшін *жүйелеу және дәлелдемелеу (аргументация)* қажет. Осы тұста айта кетейік, журналист‑аналитик шығармашылығында ойды дәлелдемелеу проблемасы – ең бір маңызды түйткілдердің бірі. Талдамалы шығармадағы дәлелдеме дегеніміз – бірқатар типтік фактілерді талдау барысында жинақталған тіршілік көрінісінің логикалық түйіні. Осы жерде аргумент терминінің шығу тегі мен мән-мағынасына тоқталайық. Латынның argumentum деген сөзі пайымдау дегенді білдіреді. Осы пайымдау, не болмаса өзара қабысқан пайымдаулар қатары арқылы ойдың, теорияның ақиқаттығы негізделеді. Журналистикада көбінесе дәлелдеме ретінде беделді ғалымдардың, қоғам қайраткерлерінің, көрнекті жазушылардың пікірлері алға тартылады, солардың шығармаларына сілтеме жасалады. Ең бастысы, дәлелдеменің сенімді, оқырманды ұйытарлықтай, «хаққа мүлгітерліктей» болғаны жөн. Біз заманалы мақаланы, бейнелеп айтқанда, қазақтың алты қанат киіз үйіне теңесек, идея – оның шаңырағы, фактілер, дәлелдемелер оның керегесі мен уығы. Ал мақаланың көркемдеуіш элементтері – тілі мен стилі – оның туырлығы, жиһаздары мен жасаулары.

**Бақылау сұрақтары:**

1.Мақала жанрының шығу тегі туралы пікір білдіріңіз.

2. Мақала жанрының қозғар тақырыптары.

3, Мақала жанрының түрлері.

4. Мақаланың идеясы мен композициясы.

**Ұсынылатын әдебиет:**

1. Қамзин К. Талдамалы журналистика. – Алматы: Қазақ университеті, 2012.

2. Тертычный А.А. Жанры периодической печати. – М.: Аспект Пресс, 2017.